Podvolenie (film z roku 2004)

Podvolenie (Submission: Part 1) je holandský krátky film z roku 2004 v anglickom jazyku, ktorý produkoval a režíroval Theo van Gogh podľa scenára holandskej političky somálskeho pôvodu Ayaan Hirsi Ali (bývalá poslankyňa holandského parlamentu za Ľudovú stranu za slobodu a demokraciu ). Film odvysielala holandská verejnoprávna televízia VPRO 29. augusta 2004. Film, ktorého názov (podvolenie, podriadenie, podrobenie sa) je jedným z možných prekladov arabského slova „islam“, sa venuje téme postavenia žien v islame, zobrazujúc súvisiace citáty z Koránu na nahé ženské telo. V reakcii na odvysielanie filmu islamský extrémista zavraždil režiséra Van Gogha 2. novembra 2004.

 Obsah 
Film rozpráva príbeh štyroch fiktívnych postáv, stvárňuje ich jedna herečka oblečená v priesvitnom závoji. Na nahom tele sa jej zobrazujú verše z Koránu týkajúce sa postavenia žien v islame (4:34 , 2:222 a 24:2), čo prispieva k dramatizácii výpovede. Herečka formou monológov rozpráva o osudoch moslimských žien, ktoré zažili rôzne formy zneužívania a týrania. 

 Motivácia 
„ V Koráne je napísané, že ženu  možno udrieť, ak je neposlušná. Toto je jedno zo zla, na ktoré chcem vo filme poukázať,“  uviedla autorka scenára Hirsi Ali. V odpovedi na otázku, či si nemyslí, že tento film uráža moslimov, Hirsi Ali povedala, že „ak ste moslimka a čítate Korán, a nájdete tam, že by ste mala byť znásilnena ak poviete „nie“ svojmu manželovi, tak to je urážlivé. Práve to je to, čo je urážlivé." 

Režisér Theo Van Gogh, ktorý bol známy ako kontroverzná a provokatívna osobnosť,   nazval film „politickým pamfletom“. Simons, Marlese. "Ex-Muslim turns her lens on a taboo", The New York Times " 'Of course it's a political pamphlet; that's undeniable,' said Theo van Gogh, who directed the film and insisted....."

 Prijatie 
Film získal pochvalu za zobrazenie zneužívania žien v súlade s fundamentalistickým islamským právom, ako aj odmietanie pre kritiku samotného islamského kánonu.  Filmový kritik Phill Hall napísal nasledovný komentár: „Podvolenie bol odvážny film v otvorenom spochybňovaní mizogýnie a kultúry násilia páchaného na ženách na základe výkladom Koránu. Otázky nastolené vo filme si zaslúžia pozornosť: Je v súlade s božou vôľou útočiť na ženy či zabíjať ich? Je niečo sväté v tom, keď utláčame ženy a odopierame im práva na slobodnú vôľu a nezávislé myslenie? A napokon, ako vôbec môže takýto rámec myslenia existovať v 21. storočí?"  Na druhej strane iný filmový kritik Dennis Lim uviedol, že „je deprimujúce si pomyslieť, že by sa toto sústo prázdnej drzosti mohlo vôbec považovať za vážnu kritiku konzervatívneho islamu.“  Ďalší (nemenovaný) kritik označil príbehy vo filme za „zjednodušené, dokonca karikatúry“. 

 Vražda Thea van Gogha 
2. novembra 2004 bol Van Gogh zavraždený. Strelec Mohammed Bouyeri, holandsko-marocký moslim s holandským pasom, zabodol do Van Goghovho tela list,  v ktorom svoj čin spojil s filmom a s Van Goghovými názormi na islam. List bol adresovaný Ayaan Hirsi Ali a vyzýval na džihád proti kafirom (neveriacim, nemoslimom), proti Amerike, Európe, Holandsku a samotnej Hirsi Ali. Po vražde Van Gogha sa smútočného zhromaždenia v centre Amsterdamu zúčastnili  desaťtisíce ľudí. Okrem Bouyeriho bolo zatknutých jedenásť ďalších moslimských mužov, ktorých obvilini zo sprisahania s cieľom zavraždiť Hirsi Ali.  Bouyeri bol odsúdený na doživotie, pri ktorom v Holandsku neexistuje možnosť podmienečného prepustenia a milosť sa udeľuje len zriedka.  Ďalších odsúdili za iné trestné činy v súvislosti s ich účasťou v takzvanej sieti Hofstad, avšak nie za priame spojenie s vraždou Van Gogha. 

 Referencie 

Kategória:Filmy z 2004
Kategória:Filmy podľa názvu